DOD ควง “SHT” รับช่อดอกกัญชง สกัดสาร “CBD Isolate” รายแรกภูมิภาคเอเชียอาคเนย์
DOD ควง “SHT” รับมอบช่อดอกกัญชง สกัดสาร "CBD Isolate" รายแรกภูมิภาคเอเชียอาคเนย์ ตอกย้ำต้นปี 65 พัฒนาและต่อยอดในการผลิตผลิตภัณฑ์เสริมอาหาร ตอบโจทย์ความต้องการของลูกค้าพันธมิตร
27 ธ.ค. 2564

นายธนิน ศรีเศรษฐี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยว่า ในวันนี้ (27 ธันวาคม 2564) บริษัท สยาม เฮอเบิล เทค จำกัด (SHT) ภายใต้บริษัทย่อยของ DOD ซึ่งดำเนินธุรกิจโรงสกัดสารสกัดจากกัญชง พืชกระท่อม และพืชสมุนไพรไทย ประกาศข่าวดีในการได้รับช่อดอกกัญชงจากกลุ่มพันธมิตร อาทิ กลุ่มเกษตรกร (Contract Farming) เป็นที่เรียบร้อยแล้ว ส่งผลให้บริษัทฯ สามารถนำช่อดอกดังกล่าวมาสกัดสาร CBD Isolate แบบผงที่มีความเข้มข้นไม่ต่ำกว่า 98% ในโรงสกัดที่ได้มาตรฐานสากลเชิงพาณิชย์อย่างถูกกฎหมายเป็นรายแรกของภูมิภาคเอเชียอาคเนย์แล้ว หลังจากที่ SHT ได้รับใบอนุญาตจัดตั้งโรงงานสกัดสาร CBD เมื่อวันที่ 8 ธันวาคม 2564 ที่ผ่านมา
โดยหลังจากนี้ในเบื้องต้นบริษัทฯ คาดว่า ภายในเดือนมกราคม 2565 บริษัทฯ จะเริ่มนำสารสกัด CBD Isolate ซึ่งเป็นวัตถุดิบและสารตั้งต้นในการใช้เป็นส่วนผสม เพื่อพัฒนาและต่อยอดในการผลิตผลิตภัณฑ์เสริมอาหาร ได้อย่างครบวงจรแบบ One Stop Service Solution ตั้งแต่ต้นน้ำจนถึงผลิตภัณฑ์ปลายน้ำ ให้กับกลุ่มพันธมิตรที่บริษัทฯ ได้มีการลงนามบันทึกความเข้าใจว่าด้วยความร่วมมือในการพัฒนาผลิตภัณฑ์สำเร็จ (Finished product) ที่มีส่วนผสมจากสารสกัดจากกัญชงในช่วงก่อนหน้านี้ อาทิ บริษัท เจเคเอ็น โกลบอล มีเดีย จำกัด (มหาชน) หรือ JKN, บริษัท โรจูคิส อินเตอร์เนชั่นแนล จำกัด (มหาชน) หรือ KISS, บริษัท บิวตี้ คอมมูนิตี้ จำกัด (มหาชน) หรือ BEAUTY, บริษัท ชโย กรุ๊ป จำกัด (มหาชน) หรือ CHAYO, บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN และกลุ่มผู้ประกอบการทั่วไปได้ในทันที
“การที่เราสามารถเริ่มผลิต CBD Isolate เป็นรายแรกของภูมิภาคเอเชียอาคเนย์ ถือว่าบริษัทฯสามารถทำได้สำเร็จตามเป้าหมายที่วางไว้แต่แรก ซึ่งในปีต่อไปและอนาคตก็จะเป็นปีที่ดีจากแรงหนุนของสารสกัดจากพืชกัญชง พืชกระท่อม และพืชสมุนไพรไทย ที่จะมาเป็นส่วนสำคัญในการพัฒนาผลิตภัณฑ์ต่างๆให้กับลูกค้า และจะสามารถต่อยอดในการสร้างมูลค่าตลาดในอุตสาหกรรมพืชกัญชง และสมุนไพรไทยในประเทศไทยและภูมิภาคเอเชีย” นายธนิน กล่าว
ด้านนายยัง แทน ประธานเจ้าหน้าที่บริหารและผู้ก่อตั้ง บริษัท MFUSED Group หนึ่งในผู้นำด้านการสกัดและวิจัยพัฒนากัญชง-กัญชา รายใหญ่ที่สุดในภูมิภาคแปซิฟิกตะวันตกเฉียงเหนือ ประเทศสหรัฐอเมริกา กล่าวในฐานะบริษัทร่วมทุนพันธมิตร ในบริษัท สยาม เฮอเบิล เทค จำกัด ว่า MFUSED Group มีความยินดีเป็นอย่างมากหลังจาก SHT ได้รับใบอนุญาตจัดตั้งโรงงานสกัดสาร CBD ในช่วงที่ผ่านมา และยังเป็นรายแรกที่ได้รับช่อดอกเพื่อนำมาสกัดสาร CBD Isolate เชิงพาณิชย์อย่างถูกกฎหมายเป็นรายแรกของภูมิภาคเอเชียอาคเนย์
ขณะที่นายโจนาธาน วัฒน์สุขสันติ กรรมการบริษัท บริษัท MFUSED Group เอเชียแปซิฟิก กล่าวเพิ่มเติมว่า ตลาดสารสกัดจากกัญชง รวมถึงพืชสมุนไพร โดยเฉพาะทางการแพทย์ และเพื่อสุขภาพ มีแนวโน้มการเติบโตอย่างมากในตลาดโลก ขณะที่ตลาดในประเทศไทยมีการคาดการณ์ว่าในปี 2567 จะมีมูลค่าตลาดสูงถึง 20,000 ล้านบาท ส่วนตลาดในภูมิภาคคาดว่าจะมีมูลค่าสูงถึง 4 แสนล้านบาท ดังนั้นการที่บริษัทฯ เป็นผู้ประกอบในการสกัด และผลิต CBD เชิงพาณิชย์ที่ถูกกฎหมายรายแรกในภูมิภาคเอเชียอาคเนย์ จะเป็นการส่งสัญญาณเชิงบวกก่อนที่บุกตลาดเพื่อสร้างมูลค่าเพิ่มการเติบโต และขยายตลาดไปในภูมิภาคได้ตามเป้าหมายที่วางไว้ในอนาคต